นายแบงก์คาดส่อลดดอกเบี้ยลากยาวปีหน้า
แบงก์เชื่อไทยต้องลดดอกเบี้ยลงอีกรอบในปลายปี
8 พ.ย. 2555

แบงก์เชื่อไทยต้องลดดอกเบี้ยลงอีกรอบในปลายปี
นางสุทธาภา อมรวิวัฒน์ ผู้ช่วยผู้จัดการใหญ่ ธนาคารไทยพาณิชย์ กล่าวว่า ผลการเลือกตั้งสหรัฐที่ออกมาเป็นนายบารัก โอบามา จะทำให้จากนี้การอัดฉีดเงินเข้าสู่ระบบ (คิวอี 3) ของสหรัฐ ดำเนินไปอย่างต่อเนื่อง ส่งผลมีสภาพคล่องจำนวนมากที่เตรียมจ่อเข้าสู่เอเชีย และไหลเข้าสู่ไทยทั้งตลาดทุนและตลาดเงิน เงินบาทจะแข็งค่า
“นโยบายของสหรัฐจะต่อเนื่อง ไม่เปลี่ยนทิศทาง เงินจะไหลเข้ามา ต้องดูว่านโยบายการเงินของไทยต่อไปจะเป็นอย่างไร ธนาคารแห่งประเทศไทย(ธปท.) จะลดดอกเบี้ยต่อหรือไม่” นางสุทธาภา กล่าว 
นางสุทธาภา กล่าวว่า เชื่อว่าการประชุมคณะกรรมการนโยบายการเงิน(กนง.) ครั้งสุดท้ายของปีนี้ในเดือน พ.ย. กนง.จะต้องพิจารณาปรับลดดอกเบี้ยลงอีก 0.25% จาก 2.75% เหลือ 2.50% เป็นการปรับลดต่อเนื่องจากครั้งก่อนอีก 0.25% โดยในช่วงครึ่งแรกของปีหน้าจะมีการปรับลดอีก 0.25% รวมเป็นการปรับลด 0.50% เหลือ 2.25% จนถึงปลายปีหน้า
นายเชาว์ เก่งชน กรรมการผู้จัดการ บริษัท ศูนย์วิจัยกสิกรไทย คาดว่าค่าเงินบาทจะแข็งค่าขึ้นสู่ระดับ 29.50 บาท/เหรียญสหรัฐ ภาย ในกลางปีหน้า หากเศรษฐกิจยุโรปไม่มีข่าวร้ายเพิ่มเติมออกมาอีก